Den ene stjerne skyldes udelukkende, at man ikke kan vælge nul stjerner…. eller minus tre…

Jeg skrev forrige lørdag (2/7) en anmeldelse på Trustpilot om det groteske forløb, jeg har været igennem i den sidste måneds tid med Yousee Mobil. Og som jeg desværre kan konstatere herinde, at jeg langt fra er ene om. I mandags, d. 4/7, modtog jeg så svar fra Yousee (Ditte) her på siden, som henviste mig til et eksternt link, hvor problemet kunne løses. Skulle man tro…
   I tirsdags, d. 5/7, skrev jeg så her igen, dels for at få afløb, dels fordi læsere af Trustpilots anmeldelser af Yousee i hvert fald skulle advares om, at bare fordi, der svares venligt fra Yousee her på siden, så er det ikke ensbetydende med, at der sker fremskridt i sagerne eller at problemerne løses. Tværtimod!
   I dag, d. 12/7, skriver jeg så igen-igen-igen, idet problemerne stadig ikke er blevet løst på tilfredsstillende måde fra Yousees side, og at jeg heller ikke længere har nogen forventning om, at det kommer til at ske: Det seneste fuldkommen absurde indslag i denne absurde komedie er således, at jeg i går, d. 11/7, har modtaget en besked fra Yousee Kundeservice om, at mit ene lukkede telefonnummer skam vil blive overdraget til mit gamle telefonselskab fra og med d. 10/8 (!), samt at jeg tilmed skal betale abonnement for en ydelse, jeg aldrig har gjort brug af, og som Yousee oven i købet selv har bedt mig om ikke at gøre brug af! 
- Virker det langt ude? Forklaring følger nedenfor. 
   Sagen kort (eller langt, for dem, der måtte orke det, men pointen er selvfølgelig, at det gør jeg heller ikke selv!): Tilbage i maj, d. 26/5, da jeg blev ringet op af en af Yousees ’dygtige’ sælgere, kom jeg letsindigt til at sige ja til deres tilbud om at flytte mine mobiler over til dem. Allerede dagen efter fandt jeg dog ved nærmere selvsyn ud af, at flere af deres tilbud ikke virker med de mobiler, vi bruger i vores familie (Yousee Play), ligesom det heller ikke økonomisk var konkurrencedygtigt. 
   Som konsekvens heraf gjorde jeg d. 30/5 på behørig vis skriftligt brug af min 14-dages fortrydelsesret inden for købelovens rammer, og modtog desuden skriftlig kvittering herfor fra Yousee. Nå, men så langt så godt!
   Efter at have modtaget Yousees skriftlige bekræftelse på at have modtaget og registreret min brug af fortrydelsesretten, gik jeg selvsagt ud fra, at den hellige grav var velforvaret, idet alt jo var gjort efter bogen. Det vil sige, lige indtil Yousee alligevel lukkede begge mine telefoner ned en hel måned senere – torsdag d. 30/6 i forrige uge! Ak og ve!
   Allerede samme dag forsøgte jeg at få mine telefoner genåbnet, idet jeg indledningsvis henvendte mig til mit eget mobilselskab. Men de måtte opgive at genåbne numrene, hvilket de forsøgte på flere gange i løbet af dagen (og de følgende dage), netop fordi det viste sig, at Yousee havde lukket dem ned og ikke ville frigive dem igen! Ligesom Yousee heller ikke reagerede på henvendelser fra mit mobilselskab. 
   Jeg stillede derfor mig selv spørgsmålet (og gør det stadig): Kan det virkelig være meningen, at man uden videre skal finde sig i alle de gener, det medfører, at Yousee ikke har styr på deres systemer og lukker folks telefoner ned uden grund? Endsige betale for det, som de nu forlanger!?
   Det mente jeg selvsagt ikke, og derfor henvendte jeg mig til Yousee i løbet af i fredag d. 1/7, idet jeg venligt anmodede dem om at frigive mine to mobilnumre, som de ved en fejl havde lukket ned, dvs. sådan at mit nuværende selskab kunne få lov at genaktivere dem. Hvilket vel burde være en relativt enkel forespørgsel at imødekomme for et stort mobilselskab. Men ikke desto mindre var min henvendelse forgæves, i hvert fald i første omgang, og derfor skrev jeg så lørdag d. 2/7 min første anmeldelse her på Trustpilot.
   Mandag i sidste uge, d. 4/7, kommer der tilsyneladende lidt gang i sagerne, da Ditte fra Yousee som omtalt svarede på selvsamme anmeldelse her på Trustpilot (som sagt offentliggjort i lørdags). Men det var langt fra så enkelt, skulle det meget snart vise sig.
Det viste sig fremdeles, at når man gjorde brug af det indsatte link fra Ditte på Trustpilot og henvendte sig til Yousee Kundeservice som opfordret, ja så skete der ikke umiddelbart yderligere! Jeg modtog i stedet en besked om, at Yousee ville svare mig i løbet af 10 dage (!)
Derfor blev jeg allerede mandag eftermiddag, stadig d. 4/7, igen kontaktet af mit eget mobilselskab med anmodning om endnu engang at gentage min henvendelse til Yousee, fordi sidstnævnte stadig ikke vil frigive telefonnumrene.
   Retfærdigvis skal det nævnes, at flere fra Yousees kundeservice faktisk prøvede at være mig behjælpelig , da jeg så igen om tirsdagen, d. 5/7, brugte det meste af dagen på at forsøge at bringe misæren i orden: Jeg kom skam også i flere omgange i løbet af den lange dag igennem til forskellige flinke assistenter hos Yousee, som jeg hver gang skulle forklare alting fra begyndelsen, og som også havde deres overordnede inde over hver gang – selvsagt med øget ventetid til følge (og forbrug af penge på Skype). Oven i købet blev der sat en IT-assistent fra Yousee på den åbenbart meget vanskelige opgave med at få frigivet numrene. 
   Ak ja, vores håb var lysegrønt efter hver ny samtale med Yousee Kundeservice, men desværre viste mønstret sig at være det samme igen og igen: En ny assistent lovede mig bod og bedring, for ’nu…, lige om lidt…, ganske snart… går det helt sikkert i orden, Hr. Nielsen… vi skal bare lidt højere op i systemet med denne sag’. Men hvad skete det så efterfølgende? Ingenting, eller rettere, der skete det, at jeg et par timer efter hver ny samtale fik tilsendt en standardmail fra Yousee med beskeden om, at Yousee Mobil på ny havde oprettet mig som kunde hos Yousee Mobil (!)
   Gudfaderbevares! Var det ikke netop det eneste, jeg udtrykkeligt havde frabedt mig at skulle være nogen sinde, dvs. kunde hos Yousee, og det allerede så langt tilbage som d. 30/5, hvor jeg gjorde brug af min fortrydelsesret!!!?? Hvor mange gange, spørger man undrende sig selv, og hvor tydeligt skal det således siges, før man formår at trænger igennem til Yousee med sit budskab??!
   Nå, men resultatet af alle disse anstrengelser fra torsdag d. 30/6 og til og med tirsdag d. 5/7  var med andre ord ganske fattigt, må man konkludere, og beløb sig altså til disse evindelige og dybt upersonlige standardbeskeder fra Yousee, der fremdeles tikkede ind på undertegnedes email i flere omgange i løbet af tirsdag eftermiddag, d. 5/7: Og som oven i købet skød bolden til hjørne ved ikke at forholde sig til problemet, men blot genoprettede mig som kunde!
Og både min kone og jeg forblev i disse dage uden kontakt til den ikke ringe del af vores familie og venner, der ikke er netbrugere, for ikke at nævne vores gamle forældre udenbys og udenlands … hvilket vi selvsagt ikke forventer os at blive kompenseret for, tværtom!
   Konklusion: Det lod - og lader - til at være nærmest umuligt at slippe ud af Yousee Mobils greb, hvis først man i et øjebliks distraktion havde sagt ja til at blive kunde hos dem, idet hele denne absurde teaterforestilling eller karusselkørsel med nye opringninger til nye kundeserviceassistenter og nye ventetider og omstillinger, samt med nye fejlbehandlinger og fejlbehæftede svar til følge fra Yousee, øjensynlig kunne forsætte i det uendelige! 
   Vi springer nu frem til i forgårs, d. 10/7 d.å. For dér kom endelig gennembruddet, lod det til (tilsyneladende!): På helt utrolig vis, samt i kraft af en meget målrettet og nærmest titanisk indsats fra nummerflytningsafdelingen i mit mobilselskab, lykkedes det således i forgårs at få genåbnet den ene telefon, undertegnedes. En kæmpe sejr for vores lille familie, men ak!, det viste sig igen hurtigt, at vi bestemt ikke skulle glæde os for tidligt. 
   For at det ikke skal være løgn, modtog jeg nemlig i går, d. 11/7, en ny besked fra Yousee om, at mit nummer vil blive overflyttet fra og med d. 10/8, og at jeg skam skal betale abonnement indtil da. 
Opsigelsesperiode?!!? Abonnement?!!? Jeg har de facto ikke været kunde hos Yousee én eneste dag, idet jeg af deres 'dygtige' sælger – som jeg selvsagt har navnet på – udtrykkelig over telefonen, d. 30/5 blev bedt om selv at smide de SIM-kort væk, der allerede var blevet sendt af sted til mig, inden jeg gjorde brug af min fortrydelsesret samme dag. Og husk her lige på, at vi taler ultimo maj måned!
   Det er tydeligt, at den ene hånd ikke aner, hvad den anden foretager sig hos Yousee Mobil, og at deres systemer er fulde af et helt ubehjælpsomt rod, samt er alt for tunge. Og så hjælper det ikke en dyt, at kundeservicemedarbejderne skam er flinke, ligesom de svarer imødekommende og venligt på anmeldelser såsom disse på Trustpilot. Det er i maskinrummet, den er helt gal. Og ja, jeg glemte vel ikke at nævne, som en ikke helt ligegyldig detalje, at ovennævnte besked tillige må betyde, at min kone, der benytter det pågældende telefonnummer, ender med ikke at have haft nogen telefon hele sommeren – og oven i købet skal betale for det!!!!!!!
   Jeg tilføjer i den forbindelse, at jeg aldrig hos mit eget mobilselskab – eller hos noget andet foretagende for den sags skyld - har oplevet et lignende himmelråbende forløb, hvor sagsbehandlingen af selv enkle operationer bliver gjort til noget uendeligt indviklet, sådan som det gerne skulle fremgå her. Dette være blot sagt til skræk og advarsel for andre…
    Summa summarum: Det er for os at se en uigendrivelig kendsgerning, at Yousee Mobil mest af alt fremstår som et indslag i en absurd komedie. Men som jeg også afslutningsvis pointerede det i min forrige opdaterede anmeldelse, har hele forløbet ikke været helt spildt, for det har bekræftet os i, at der i hvert fald er én ting, vi med sikkerhed kan finde hoved og hale i, og det er dette løfte: 

’Aldrig, aldrig, aldrig, aldrig mere Yousee Mobil’

P.S: Absurd fortsættelse følger (desværre) – efter al sandsynlighed…